Beleggers stroom na geldmark | Netwerk24
Beleggers stroom na geldmark
Deur Nellie Brand-Jonker 16 Augustus 2017 16:17
In geheel is in die jaar tot einde Junie die meeste geld die afgelope vier jaar in alle effektetrusts belê – ’n netto R160 miljard.
Effektetrusts wat in rentedraende instrumente belê en geldmarkfondse het in die jaar tot einde Junie ’n stewige invloei beleef en het beleggers beloon met onderskeidelik die beste en tweede beste opbrengs onder die verskillende soorte kollektiewe beleggingskemas.
In die jaar tot einde Junie het beleggers plaaslik die meeste geld in agt jaar vir die vergelykende tydperk in geldmarkfondse belê.
Luidens die nuutste syfers van die Vereniging vir Spaar en Beleggings in Suid-Afrika (Asisa) oor beleggings in effektetrusts of kollektiewe beleggingskemas, is daar in dié tydperk ’n netto R41 miljard in geldmarkfondse belê – met ander woorde daar is soveel méér in dié fondse belê as wat daar onttrek is.
So ’n groot syfers is laas gesien in die jaar tot einde Junie 2009 toe ’n netto R59 miljard belê is. Dit was net na die internasionale finansiële krisis van 2008 en toe Suid-Afrika in ’n resessie was, wat waarskynlik verduidelik hoekom beleggers toe meer versigtig – en dus in die geldmark – belê het.
In geheel is in die jaar tot einde Junie die meeste geld die afgelope vier jaar in alle effektetrusts belê – ’n netto R160 miljard. Die vorige hoogtepunt was in die jaar tot einde Junie 2013 toe ’n netto R215 miljard in effektetrusts belê is.
Beleggings in effektetrusts wat in rentedraende instrumente belê was ook die hoogste sedert die jaar tot Junie 2013. Dit het in die afgelope jaar ’n netto R29 miljard gelok
Sunette Mulder, senior beleidsadviseur van Asisa, sê die tendens dat beleggers meer in rentedraende fondse en geldmarkfondse belê, spruit moontlik uit ’n wag-en-sien-houding onder beleggers in ’n onbestendige mark terwyl hulle die hoë opbrengste wat die afgelope jaar deur rentedraende portefeuljes gegenereer word, kan geniet.
Sien die meegaande inligting oor hoe hoog dié fondse se opbrengs vergeleke met dié van aandelefondse is.
Geldmarkfondse is ook bevoordeel deur die netto invloei wat van maatskappye ontvang is wat hul geld hier hou in plaas daarvan om dit in produksiemiddele te belê.
In die jaar tot einde Junie het Suid-Afrikaanse aandelefondse ’n netto invloei van R20 miljard ontvang.
Watter sektore vaar die beste?
Die rentedraende korttermynsektor was die bes presterende sektor in die jaar tot einde Junie 2017 met ’n gemiddelde opbrengs van 8,5%.
Die naasbeste gemiddelde opbrengs van 7,7% is deur geldmarkfondse gelewer.
Algemene aandelefondse het ’n teleurstellende opbrengs van -1% in die jaar tot einde Junie gelewer. Dit word toegeskryf aan die swak vertoning van die JSE se indeks van alle aandele wat met net 1,7% gestyg het.
Volgens Mulder is dit buitengewoon hoog.
In die voorafgaande 11 jaar is net een keer min of meer soveel ontvang toe R28 miljard in die jaar tot einde Junie 2015 ontvang is.
Sy meen dit toon sommige beleggers verwag ’n herstel in die aandeelmark.
Die meeste beleggers verkies steeds multibatefondse.
Dié fondse, wat in ’n verskeidenheid bateklasse belê, het die meeste van die netto invloei in die jaar tot einde Junie gekry – R49 miljard.
Dít is egter die minste in ses jaar oor hierdie spesifieke tydperk.
Die tien grootste fondse (met verlede jaar se bates in hakies)
Allan Gray Balanced Fund: R131,6 miljard (R118,5 miljard)
Coronation Balanced Plus Fund: R84 miljard (R82,7 miljard)
Absa Geldmarkfonds: R61 miljard (R57,4 miljard)
Foord Balanced Fund: R44 miljard (R48,8 miljard)
Allan Gray Stable Fund: R43,5 miljard (R40 miljard)
Investec Opportunity Fund: R43,4 miljard (R42 miljard)
Allan Gray Aandelefonds: R38,9 miljard (R39,2 miljard)
Prudential Inflation Plus Fund: R37 miljard (R38,8 miljard)
Coronation Balanced Defensive Fund: R36,4 miljard (R39,3 miljard)
Stanlib Corporate Geldmarkfonds: R34 miljard (vervang die Nedgroup Investments Stable Fund wat verlede jaar in die tiende plek was)
Meer oor: Muntslim | Beleggings | Geldmark | Geldsake
Jy kán eiendom besit sonder die nadele daarvan
Geldmark ‘wen’, want beleggers soek opbrengs
Aandele troef wéér ander bateklasse in April
#JouVraag: ‘Ek wil ’n vaste inkomste hê’
Gold Mining 1975,02 (-2032)
Top 40 51189,53 (136)
All Share 57277,35 (422)
Resource 10 45944,85 (25061)
Financial and Industrial 30 76693,8 (-18421)
ZAR/AUD 9,8 (0)
ZAR/EUR 15,68 (5)
ZAR/GBP 17,42 (12)
ZAR/USD 13,92 (3)
Gold 1411,4 (145)
Palladium 1562,88 (694)
Platinum 841,67 (1443)
Silver 15,32 (16)